2 Dikoronika 28 | Beibele Inthaneteng | Phetolelo ya Lefase le Lefsa
2 Dikoronika 28:1-27
28 Ahasi+ o be a na le nywaga e masomepedi ge a thoma go buša, gomme o bušitše Jerusalema+ ka nywaga e lesometshela. Ga se a ka a dira tše di lokilego mahlong a Jehofa, a se swane le Dafida rakgolokhukhu+ wa gagwe.
2 Eupša o sepetše ka ditsela tša dikgoši tša Isiraele,+ a ba a dira le diswantšho tša medimo+ tša Bobaali.+
3 Yena o thuntšhitše muši wa dihlabelo+ moeding wa morwa wa Hinomo+ a ba a fiša barwa+ ba gagwe mollong, a dira go ya ka dilo tše di šišimišago+ tša ditšhaba tšeo Jehofa a ilego a di raka pele ga bana ba Isiraele.+
4 Ka mehla o be a dira dihlabelo+ e bile a thuntšhetša muši wa dihlabelo mafelong a phagamego,+ mebotong+ le ka tlase ga dihlare tša mehutahuta tše ditala.+
5 Ka baka leo Jehofa Modimo wa gagwe o ile a mo gafela+ seatleng sa kgoši ya Siria,+ moo e ilego ya mo hlasela gomme ya tšea mathopša a mantši go yena ya a iša Damaseko.+ O ile a ba a gafelwa le seatleng sa kgoši ya Isiraele,+ moo e ilego ya bolaya setšhaba sa gagwe ka bontši.
6 Kua Juda, Peka+ morwa wa Remalia+ a bolaya ba dikete tše lekgolo-masomepedi (120 000) ka letšatši letee, ka moka e le bagale, ka ge ba tlogetše Jehofa+ Modimo wa borakgolokhukhu ba bona.
7 Le gona, Sikiri mogale wa Efuraime+ o ile a bolaya Maaseya morwa wa kgoši, Aserikama moetapele wa ba lapa gotee le Elikana yo a bego a šoma kgauswi le kgoši.
8 Godimo ga moo, bana ba Isiraele ba thopa bana babo bona ba dikete tše makgolopedi (200 000), basadi, barwa le barwedi; le gona ba tšea le dithebola tše dintši go bona ba tla le tšona Samaria.+
9 Gona moo go be go na le moporofeta wa Jehofa yoo leina la gagwe e bego e le Odede. Ka gona o ile a tšwa a yo gahlanetša madira ao a bego a etla Samaria a re go ona: “Tsebang gore e bile ka baka la ge Jehofa Modimo wa borakgolokhukhu ba lena a be a befeletše+ Juda moo a ilego a gafela batho ba yona diatleng tša lena, ke moka lena la ba bolaya ka sehlogo+ seo se bilego se fihlile legodimong.+
10 Bjale lena le naganne go tšea bana ba Juda le ba Jerusalema gore le ba dire bahlanka ba lena ba banna+ le ba basadi. Eupša na lena ka bolena ga le na melato go Jehofa Modimo wa lena?
11 Bjale ntheetšeng gomme le bušetše mathopša ao le a thopilego go bana babo+ lena, ka gobane bogale bja Jehofa bo tla le tukela.”+
12 Ge a re’alo banna ba bangwe bao e lego dihlogo+ tša bana ba Efuraime,+ e lego Asaria morwa wa Jehohanani, Berekia morwa wa Meshilemothe, Jehisikia morwa wa Shalume le Amasa morwa wa Hadilai, ba kgala bao ba bego ba etšwa tlhabanong,
13 ba re go bona: “Le se tliše mathopša mo, ka gobane seo se tla re bakela molato go Jehofa. Lena le naganne go oketša dibe tša rena le molato wa rena, gobane molato wa rena ke o mogolo kudu+ gomme Isiraele e tuketšwe bogale.”+
14 Ka gona banna bao ba itlhamilego+ ba tlogela mathopša+ ao le dithebola tšeo pele ga dikgošana+ le phuthego ka moka.
15 Ke moka banna bao ba bego ba hlaotšwe ka maina+ ba ile ba ema ba tšea mathopša ao, ke moka bohle bao ba bego ba hlobotše go ona ba ba apeša+ diaparo tše di tšwago go tše dingwe tša dithebola. Ba ba apeša diaparo, ba ba rweša diramphašane, ba ba fa dijo,+ ba ba nea dino+ ba ba ba ba tlotša ka makhura. Godimo ga moo, mang le mang yo a bego a fokola ba ile ba mo nametša+ pokolo ba mo iša go bana babo Jeriko,+ e lego motse wa mepalema.+ Ka morago ga moo ba boela Samaria.+
16 Ka nako yeo kgoši Ahasi+ o ile a romela molaetša go dikgoši tša Asiria+ gore di tle go mo thuša.
17 Le gona Baedomo+ ba ile ba tla gomme ba fenya Juda ba ba ba tšea ba bangwe ba ba iša bothopša.
18 Ge e le Bafilisita+ bona, ba ile ba hlasela metse ya Shefela+ le ya Negebe+ ya Juda gomme ba thopa Bethe-shemeshe,+ Ajaloni,+ Gederothe+ gotee le Soko+ le metse ya yona yeo e e dikologilego, Thimina+ le metse ya yona yeo e e dikologilego le Gimitso le metse ya yona yeo e e dikologilego; ke moka ba dula moo.
19 Gobane Jehofa o ile a kokobetša+ Juda ka baka la Ahasi kgoši ya Isiraele, ka ge a ile a tlogela tlhakatlhakano e gola Juda,+ gomme go se botegele Jehofa gwa ata.
20 Mafelelong Tiligathe-pilenesere+ kgoši ya Asiria o ile a tla go lwa le yena, a mo tlaiša+ gomme a se mo matlafatše.
21 Gobane Ahasi o be a tšere dilo tša ntlong ya Jehofa+ le tša ntlong ya kgoši+ le ya dikgošana+ gomme a di nea kgoši ya Asiria e le dimpho;+ eupša seo ga se sa ka sa mo thuša.
22 Le gona, nakong ya ge a be a mo tlaiša, Kgoši Ahasi o ile a se botegele Jehofa le go feta.+
23 A direla medimo+ ya Damaseko+ dihlabelo, yona yeo e bego e mo otla, gomme a re: “Ka ge medimo ya dikgoši tša Siria e di thuša,+ gona ke tla e direla dihlabelo gore e nthuše.”+ Ke yona e ilego ya bakela yena le Isiraele ka moka gore ba kgopše.+
24 Le gona, Ahasi o ile a kgobokanya dibjana+ tša ntlo ya Modimo wa therešo ke moka a pšhatlaganya dibjana tšeo tša ntlo ya Modimo wa therešo,+ a tswalela mejako+ ya ntlo ya Jehofa, a ba a itirela dialetare sekhutlong se sengwe le se sengwe Jerusalema.+
25 Ke moka mo metseng ka moka, gaešita le metseng ya Juda, o ile a dira mafelo a phagamego+ a go thuntšhetša medimo+ e šele muši wa dihlabelo, moo a ilego a kgopiša+ Jehofa Modimo wa borakgolokhukhu ba gagwe.
26 Ge e le ditaba+ ka moka tša gagwe le ditsela tšohle tša gagwe, tša mathomo le tša mafelelo, šidile di ngwadilwe ka Pukung+ ya Dikgoši tša Juda le tša Isiraele.
27 Mafelelong Ahasi a robala le borakgolokhukhu ba gagwe, gomme ba mmolokela motseng wa Jerusalema, gobane ga ba ka ba mo iša mabitleng a dikgoši tša Isiraele.+ Hesekia morwa wa gagwe a buša legatong la gagwe.
2 Dikoronika 28
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D14%26Chapter%3D28%26wtlocale%3DSE%26srcid=share⊂ject=Bala Beibele Inthaneteng